
Adevărul de altădată ştia să apere pe toată lumea, şi mai ales ştia să 
se apere pe el. Erau alte vremuri, alți oameni la cârma lui. 

Adevărul din zilele acestea şi oamenii lui de azi, nu numai că nu pot 
să apere pe alţii, dar chiar când e vorba de propriul lor proces, nu mai 
sunt în stare să-l susție. lar când apare un gardist în redacția din 
strada Sărindar, redactorii şi directorii fac în „pantaloni": ne-o spune 
d. Mille, -şi cu câtă durere trebuie s-o spuie dânsul! 

De prăbuşirea asta m-am convins încă din ziua când, la răcnetul de 
ciomăgeală: Pe ei!, scos de părintele ciomăgaşilor români, Adevărul, 
direct vizat, a tăcut mârcă, iar eu, tot atât de bine luat la ţintă, a 
trebuit să mă apăr şi să fiu apărat în coloanele Aurorei şi chiar în ale 
Îndreptărei. 

Dacă îmi mai trebuia vreo dovadă în sprijinul acestei convingeri, ea 
avea să-mi fie servită de 

d. Liviu Rebreanu: Mişcarea literară de la 9 mai, într-o „efemeridă" 
neiscălită, ia apărarea fostului Adevăr, în articolul intitulat: D. Panait 
Istrati, „Adevărul" şi altele. Da, „şi... altele"! Aceste „altele", mult mai 
interesante decât Adevărul şi decât mine, d. 

Rebreanu le atinge cu un fulg de lebădă. Cred să-i vin în ajutor, 
atingându-le eu cu toroipanul. 

D. Rebreanu, directorul Mişcărei literare, sare deci să apere Adevărul. 
Împotriva cui? Cine-l atacă? 

Apăi, cine: iaca, eu, Panait Istrati! Eu, care am „insultat pe scriitorii 
români în viață, pe Eminescu, pe criticii cari n-au leşinat de admirații, 
apoi pe d. Iorga şi în sfârşit întreaga țară românească 
nerecunoscătoare'... 

Singur Adevărul rămăsese neinsultat: 

„În ultimul moment, d. Panait Istrati a observat că-i mai rămăsese să 
ocărască pe cineva în România: «Adevărul». Ceea ce s-a grăbit să facă 
în «Facla» bunului său tovarăş de idei N.D. Cocea. " Nu l-am insultat 
deci; l-am „ocărât'" pe Adevărul. Poate însă că nici nu l-am „ocărât'. În 
tot cazul, i-am spus că e o lipsă de bună-cuviinţă elementară, ba chiar 
şi o abatere de la datorie, să nu trimeţi unui autor lucrarea pe care i- 
ai tradus-o şi tipărit, ca să se încredinţeze şi el cam în ce chip ai 
făcut-o. 

Şi, -vedeți d-voastră? -după cât se pare, nu-mi era permis să cer aşa 
ceva, căci, spune d. Rebreanu: 

„Cine nu-şi aduce aminte gălăgia ce o făcuse «Adevărul», acum vreun 
an, în jurul domnului Panait Istrati"? Mă „plimbam": 


„...pe toate coloanele ziarului popular; orice notiță anodină din orice 
ziar francez se tipărea în «Adevărul» cu literele cele mai groase, spre a 
dovedi lumii româneşti capitularea marii critici în fața scriitorului 
proletar, câteva numere consecutive ale «(Adevărului literar» 
demonstrau, prin studiul ad-hoc al d-lui Sanielevici, că în cărțile 
pseudo-franceze ale d-lui Panait Istrati culminează geniul literar 
românesc... " 

Să zicem c-aşa a fost. Dar de ce? Fiindcă: 

„Pe-atunci director al «Adevărului» era d. Rosenthal", ne spune d. 
Rebreanu. 

Foarte bine. Să fie sănătos d. Rosenthal. Dar ce-are a face coada 
măgarului cu barba mitropolitului? Ce legătură este între cunoscutul 
critic d. Sanielevici, d-nii redactori ai Adevărului, ridicarea mea în cer 
de către toți aceştia laolaltă, şi... d. Rosenthal? Unde e legătura ?! 
Adică cum vine vorba, d-le Rebreanu? Vrei oare să spui că toţi aceşti 
„gendelettres", plus eruditul critic Sanielevici, nu sunt, nu erau decât 
nişte sfori în mâinile d-lui Rosenthal?! Vrei oare să spui că d-nii Iosif 
Nădejde, Brănişteanu, Dem. Teodorescu, -cari semnau articolele, - 
precum şi alții cari nu le semnau, -nu erau, toți aceşti condeieri, decât 
nişte valeți, nişte cățeluşi, cari făceau sluj la ordinele directorului lor? 
Cum? D. Rosenchal a dictat d-lui Sanielevici cunoscutul studiu? Tot 
d. Rosenthal a umblat cu bețişorul printre mese, a ciocănit tigvele 
aplecate pe hârtie, şi a suflat cu diapazonul, dând notă unei armate 
de „plumtifi” cu ifos şi pretenţie la directorat? 

Aşadar, nu făceau din proprie convingere, tot ce făceau, tot ce 
credeau, tot ce spuneau că cred şi gândesc, aceste sfârleze, aceste 
giruiete, aceste maimuțe ale jurnalismului românesc, aceşti panglicari 
ai ideilor şi simţirilor, pe cari ni-i demaschezi acum? 

Apăi, bine d-le Rebreanu: oameni sunt ăştia? 

Şi d-ta zici că-i aperi împotriva mea când mi-i dai astfel în gât pe toți 
şi le atribui o atare laşitate profesională? Frumoasă apărare: ca funia 
pe spânzurat! 

*x k*k 

Dar, mai zici d-ta, d-le Rebreanu: „S-a întâmplat însă că d. Rosenthal 
a plecat de la «Adevărul». Osanalele d-lui Istrati au continuat totuşi". 
I-auzi d-le? şi eu care habar n-aveam! Când s-a petrecut acest 
eveniment? Ar putea Mişcarea literară să-mi citeze câteva din aceste 
„osanale"... postume? O fi vorba de panaceul de „notițe anodine" 
publicat în Adevărul literar după plecarea d-lui Rosenthal? Se poate: 
„ directorul" era încă la Bucureşti şi umbra lui tot mai teroriza pe noii 
stăpâni ai foilor moştenite. 

O mai fi vorba de articolul Panait Istrati şi Femeia, al d-nei Casvan- 
Pas, strecurat în Dimineața de prin ianuarie-februarie, -şi a cărei 
apariție a făcut pe unul dintre numeroşii stăpâni de azi ai Adevărului 
să poruncească: 

— Articolul ăsta să fie ultimul în care să se mai vorbească aci de 
Panait Istrati! 

Sau poate o fi făcând d. Rebreanu aluzie la „notița anodină" dintr-un 
număr mai recent al Cuvântului liber, -(altă publicație cu condeieri 


terorizați de d. Rosenthal!?) -unde un plumitif anonim îşi râdea de 
ceea ce nu putea să priceapă, după ce, nu cu mult în urmă, „leşinase" 
şi el „de admirațţii”, -vorba d-lui Rebreanu. 

Astea sunt toate „osanalele" cari au „continuat totuşi". 

Dar nu ştie d. Rebreanu că de la plecarea d-lui Rosenthal şi până azi, 
eu am scos la Paris volumul Oncle Anghel şi am publicat în Europe 
fragmentul din Haiducii, intitulat Spilca le Moine? 

Şi, -în noianul de recenzii făcute cărților şi revistelor pariziene, -nu 
era un prilej, pentru Adevărul" să... osanalizeze lucrările aceluia care, 
-după cum spune Mişcarea literară, -era „geniul literar românesc" de 
pe malurile Senei? 

Şi n-ar fi avut nevoie Adevărul să caute „notițe anodine", căci i se 
ofereau adevărate osanale în coloanele presei franceze. De ce n-a 
„continuat totuşi"? De ce s-a mărginit, -dintr-un rest de pudoare față 
de cei „cincisprezece mii de cititori noi pe cari îmi declara d. 
Sanielevici că i-a adus studiul său despre mine Adevărului literar -de 
ce s-a mărginit doar să spuie că am obţinut un premiu la Paris şi altul 
la Geneva? -„notițe anodine" pe cari ar fi putut cititorul să le găsească 
în orice ziar. 

De ce? 

Nu ştiu! Poate că n-o ştie nici d. Rebreanu. 

Unde sunt deci „osanalele"? Nu numai că ele n-au „continuat totuşi”, 
dar eu aş putea să-l informez pe d. Rebreanu că singură anunțarea 
apropiatei apariţii a volumului meu Trecut şi Viitor era gata să nu se 
poată obține în coloanele Adevărului nici cu plată!... 

Asta n-o ştie d. Rebreanu; n-o ştiu nici cititorii, nici prietenii, cari, 
poate, mă mai caută încă şi azi prin coloanele Adevărului. 

Şi dacă e aşa, -dacă cei cari la porunca directorului Rosenthal îmi 
cântau ieri osanale, au amuţit astăzi -(la a cui poruncă?) -dacă într- 
adevăr e aşa, atunci unde e „meritul"? 

Căci d. Rebreanu spune: „«Adevărul» n-o fi fără cusururi, totuşi, în 
comparație cu celelalte gazete româneşti, e relativ cea mai accesibilă 
preocupărilor culturale”. 

„Acest merit (?!) considerabil (?!) trebuie să răscumpere, barem în 
ochii literaților, toate greşelile”. 

(Ah, Adevărul are „cusururi", are „greşeli"! N-o fi având şi altele"?) 
„Cu atât mai mult în ochii d-lui Panait Istrati, de dragul căruia 
«Adevărul» şi-a înstrăinat simpatiile unor scriitori români veritabili”. 
Dar... 

"Recunoştința chiar pentru un scriitor talentat ca d. Panait Istrati nu 
e o ruşine prea gravă"... 

Despre simpatiile „scriitorilor români veritabili”, pe cari Adevărul, 
pare-se, încearcă să le... răscumpere, despre astea nu vom vorbi 
deocamdată. Despre „ruşini grave" şi... altele vom vorbi însă 
numaidecât, şi vom servi cititorilor din berechet. 

Recunoştință însă, dragă d-le Rebreanu, „pentru un scriitor talentat 
ca d. Istrati" şi „pentru un om care ştie să îndatoreze şi să fie 
îndatorat, -„recunoştința”, aşa cum o înţelegi d-ta, e o meteahnă, un 


păcat; n-am avut-o şi nu voi avea-o niciodată, față de oricine ar fi şi 
cu atât mai puțin față de Adevărul. 

Nu vorbesc numai de Adevărul de acum şi de directorii lui de azi, cari, 
-vorba d-lui Mille „fac în pantaloni când se pomenesc cu un gardist în 
redacție. Merg cu ingratitudinea până a îngloba în nerecunoştința mea 
chiar Adevărul de ieri şi pe fostul său director d. Rosenthal..., care n- 
avea obiceiul să „facă în pantaloni" nici atunci când, pentru a apăra 
pe alții, ştia să înfrunte lovitura mişelească, -venită pe la spate -a 
eroilor fascisto-naționalişti. 

Acest Rosenthal, pentru a-mi obține colaborarea, a procedat, nu cu 
lingugşiri, nu cu promisiuni, nu oferindu-mi cerul şi pământul: el m-a 
reclamat ca pe un drept al său; m-a luat cu furca: pe sus! 

Acest Rosenthal era o forță, e un temperament, un pachet de nervi, un 
creier care va rămâne neobosit până în ziua când vreo altă lovitură 
mişeleasco-patriotică îl va împrăştia pe masa de scris, ori pe pavajul 
unei străzi rău luminate noaptea. 

El nu mi-a cerut să-l îndatorez şi nu s-a oferit să mă îndatoreze. 
Îndatoratul care se curbează sub greutatea recunoştinței, îi repugnă 
atât lui, cât şi mie. 

El mi-a vorbit de luptă, nu de procopsire, nu de mărire. 

La Nisa, pe Promenade des Anglais, când de-abia se ridica de sub 
fierul asasinului, am avut prilejul să-l văd de aproape. Nu-l 
cunoşteam decât aşa cum toţi „cei" de la fosta Românie muncitoare 
cunoşteau pe „cei' de la fost Adevărul. 

Dar într-o zi, iată că se apropie de fotograful proaspăt devenit scriitor. 
Îmi vorbeşte feţiş. Îmi povesteşte crâncena luptă ce se duce la noi: 
muncitorimea învinsă, toată lumea obijduită, călcată în picioare; 
curente nesănătoase, otravă pretutindeni..., lipsă de oameni!... Îmi 
cere să intru în rând: 

— Tu eşti un muncitor, ca şi mine. Tu eşti un luptător. Locul tău e 
lângă mine. 

Frumos loc, îmi ziceam, privindu-i groaznica cicatrice. Îi spun: 

— Să mă gândesc... 

Şi tot gândindu-mă, am avut prilejul să-l văd, să-l cunosc mai bine. 
Auzisem şi eu, mai de mult, despre unica, despre proverbiala lui 
putere de muncă şi inițiativă: aflasem şi eu, -chiar din gura 
adversarilor săi, -de extraordinarele aptitudini gazetăreşti ale lui 
Rosenthal. Acum mi-a fost dat să-l văd cu ochii mei conducând de 
acolo, de la Nisa, de la amarnică distanţă, ceata de grăsuni şi de obezi 
pe cari îi credea „prieteni" şi „colaboratori", dar cari profitau de lipsa 
lui, ca să-l sape la rădăcină, îl vedeam la fiecare ceas din zi şi până 
noaptea târziu, răsfoind zeci de jurnale, reviste, cărți, scoțând cupiuri, 
urmărind de aproape toate evenimentele din țară şi din străinătate, 
scriind neîncetat scrisori, trimițând mereu telegrame peste telegrame, 
indicând, zi cu zi, fiecăruia, munca şi felul cum trebuie dusă lupta, 
ferindu-i de atacuri pe cari numai el le prevedea şi ținând piept unei 
lumi de duşmani, ca şi cum ar fi fost acolo, printre ei, în mijlocul 
redacției. 


Atunci m-am convins ce fel de muncitor şi ce fel de luptător e 
Rosenthal. 

Atunci numai am înțeles sensul cuvintelor d-lui Dem. Theodorescu 
din articolul său Directorul (citez din memorie): „În fiecare coloană, în 
fiecare articol, în fiecare rând al nostru, vibrează sufletul şi grăieşte 
mintea lui Rosenthal.. 

Cât vibra acest suflet şi cum grăia această minte, aveam s-o ştiu apoi 
şi mai bine prin mine însumi, când, -la Masevaux, anul trecut, şi mai 
ales la Nisa şi la Paris, anul acesta, -am putut să-i apreciez 
prodigioasa facultate de a vedea totul, de a reține totul şi de a şti să 
împletească idei şi evenimente cu iuțeala şi preciziunea unui război de 
țesut. 

Dar nu numai eu am avut prilejul să-i apreciez aceste facultăți, ci şi 
eminenții publicişti şi oameni de litere ai Parisului, la masa cărora 
Rosenthal a ştiut să reprezinte, în conversații, cel mai desăvârşit bun- 
simț de politică internațională, cea mai perfectă simplicitate în 
expuneri şi o adâncă cunoaştere a oamenilor şi a lucrurilor. Astfel, el 
oferea francezilor un exemplu luminos de jurnalist român, cu mintea 
bogată în gândiri generoase şi cu suflet de amic. 

Dacă atunci când d. Iorga s-a dedat prin Nouvelles littéraires, la 
atacul lăturalnic împotriva mea, eu n-am dat urmare insistențelor de 
a scoate la iveală adevăratele d-sale sentimente față de poporul „care 
nu e meşter decât în confundarea sexelor" -dacă am evitat de a 
provoca formidabilul scandal ce ar fi urmat reproducerii acelei 
documentații, într-adevăr uluitoare, ce mi se pusese la dispoziţie, - 
dacă n-am făcut-o, se datoreşte numai motivelor înțelepte şi pline de 
cumpătare invocate de Rosenthal. lată ce om îmi oferise mâna iui 
curată şi vrednică. 

lată cine reprezintă pentru mine Adevărul, acest ziar pe care îl 
înmormântasem sub ani de înstrăinare. Îl regăseam acum! El avea să 
devie, pentru setea mea de Adevăr, un izvor la care să mă răcoresc şi 
să răcoresc şi pe alţii de atâta arşiță prăvălită peste noi, muncitorii de 
tot felul, de vulcanul reacţiunii capitaliste şi fascisto-huliganice. 

lată cine era directorul, pe care bine faci că-l relevezi -iată omul pe 
care îți mulțumesc că miai dat prilejul să-l descriu. 

Pentru omul acesta, rar în zilele noastre, nu „recunoştință”, nu 
sentimentul striviților puteam să simt în inima mea, d-le Rebreanu, ci 
una dintre acele admirații cari se traduc în fapte şi se încheagă în 
datorii. 

*x k*k 

După ce i-a dezgolit aşadar pe cei de la Adevărul, cari nici d-sa nu ştie 
de ce şi cum au încetat să mai leşine de admirație pentru mine, d. 
Rebreanu îmi reproşează apoi, mie!... că eu mi-aş fi schimbat 
atitudinea față de dânşii, -că nu-i mai îndrăgesc şi că-i ocărăsc 
chiar... şi, pledează d-sa, invocând circumstanţe atenuante: 
„Adevărul n-o fi fără cusururi, totuşi, în comparaţie cu celelalte 
gazete româneşti, e relativ cea mai accesibilă preocupărilor pur 
culturale”. 


Da? şi de când? De când, mă rog, are d. Rebreanu păreri atât de... 
atenuante despre Adevărul! 

Le-a avut poate întotdeauna? Ori şi le-a format de când i s-a tipărit în 
foiţă romanul Adam ți Eva (zi care coincide cu ştergerea mea de pe 
lista celor cari primesc Adevărul literar). 

Vom vedea îndată. 

N-aş fi avut niciodată de gând să mă scobor în mocirle literare, nici să 
caut timp de a polemiza cu oameni pe cari nu-i cheamă nici Slavici, 
nici Nanu, nici Lovinescu. 

Dar... imitez pe d. Rebreanu: 

„Litigiul dintre d. Panait Istrati şi «Adevărul» nu ne interesează decât 
în funcție de moravuri literare ultra-democratice. Nu cunoaştem 
motivele supărării d-lui Istrati pe «Adevărul», dar, oricari ar fi ele şi 
oricât de serioase, procedeele d-sale ni se par cel puţin bizare". 

Aşa! 

Ei bine, d-le Rebreanu: tot „în funcție de moravuri literare ultra- 
democratice", mă interesează şi pe mine, şi va interesa şi pe cititorii 
noştri, o mică istorioară care va avea darul să probeze ale cui 
„procedee' sunt „bizare', ale mele, sau ale d-tale, când e vorba de a 
scrie artă, de a face pe moralistul, şi de a te tocmi apărător al unui 
ziar care nu mai poate să se apere. 

Bizareria procedeului meu, am arătat-o: Adevărul mi-a tradus şi 
tipărit o carte pe care, netrimițându-mi-o s-o văd şi eu, am calificat 
fapta lui de o indelicateţă față de mine. Atât. 

Pe vremea însă când directori ai Adevărului nu erau, ca azi, 
putregaiuri de grăsimi epileptice, 

d. Rebreanu, -înumărându-se printre acei „scriitori români veritabili”, 
ale căror simpatii Adevărul şi le „înstrăinase" fără nici un regret; d. 
Rebreanu, neavând pe atunci nici o perspectivă de a ajunge apărător 
al Adevărului, nu avea ochi pentru „preocupările pur culturale" ale 
acestui ziar şi îl descria în cu totul alte culori... 

D. Rebreanu scrisese o piesă. În acea piesă a d-sale Adevărul era, nu 
atacat, nu ocărât, -era batjocorit, şi încă de-a binelea. D-sa aducea pe 
scenă un reprezentant al Adevărului, un aşa-zis redactor-şoltic, un 
şfănțuitor de mai mare hazul, -probabil unul dintre acei cari au reuşit 
să... recâştige simpatiile d-sale de scriitor „român veritabil", prin 
„preocupările sale culturale”. 


Rolul acesta al jurnalistului pişicher şi podogar, d. Rebreanu îl 
prelungea în toate actele piesei d-sale. 

Acest şulăm de la "Adivor", avea să spună publicului tot felul de 
minunății, cari se ascund în anteriul gazetăriei „ultra-democratice”. 
Aşa trebuia să fie. şi publicul trebuia să râdă de „Adivor”. 

Ei bine, totuşi n-a fost aşa şi publicul n-a râs de "Adivor”. 

Ce s-a întâmplat? 

Un lucru foarte simplu. 

Să vi-l spun: 

Pe atunci, cum accentuează d. Rebreanu, -director al Adevărului era 
d. Rosenthal! Şi se pare că acest domn Rosenthal nu permitea 


scriitorilor să fie măgari nici atunci când ei se intitulează „români 
veritabili”. 

Cu foarte mult sânge rece, -când nu mai era decât o oră înainte ca 
actorul-redactor de la "Adivor" să intre în scenă, -d-sa l-a chemat pe 
autorul piesei la telefon: 

— Domnule Rebreanu, am aflat că astă-seară se va juca, în piesa d- 
tale, un rol batjocoritor la adresa Adevărului. 

(Repede, "scriitorul român veritabil" cade pe burtă): 

— Vai de mine, d-le Rosenthal, nu e vorba de nici o batjocură: un rol 
hazliu! 

— Să faci bunătatea, d-le Rebreanu, să schimbi imediat direcția 
hazului care vizează Adevărul. 

— Imediat?! Aoleo! Mai avem numai un ceas până la reprezentaţie! şi 
actorii au învățat rolurile... 

— Să le dezveţe cu ajutorul d-tale! 


Ah, frumoase istorioare mai are viața! 

Închipuiţi-vă, cititori, că curajosul amator de „moravuri literare” a 
răuşit să facă această voltfață: director al teatrului, autor şi actori, s- 
au dat peste cap, cu un ceas înainte de începerea reprezentațţiei, şi 
rolurile cu pricina au fost repede... „dezvățate", cu replicele lor cu tot. 
Şi astfel publicul n-a aflat niciodată că personajul şi piesa d-lui 
Rebreanu trebuiau să batjocorească Adevărul. Autorul piesei a făcut 
totul pentru ca să schimbe direcția hazului. şi a făcut-o repede: într- 
un singur ceas. Ba i-a mai rămas încă timp destul, ca înainte de 
ridicarea cortinei să tragă o fugă până în biroul omului despre care 
ştia că -iar vorba d-lui Mille -nu „face în pantaloni", să-i toarne, la 
repezeală, câteva ploconeli şi platitudini, şi să-l mai asigure că va 
supraveghea, el însuşi, dintre culise, ca actorii să nu facă vreo 
boacănă. 

Şi cine ştie dacă cu ocazia asta, d-sa nu i-o fi propus acestui director 
şi mica satisfacție de a dirija hazliul lor către redacția unui ziar 
concurent... 

„Pe-atunci, director al «Adevărului» era d. Rosenthaf. 

Da, aşa e, d-le Rebreanu; bine faci c-o spui, că o marchezi... pentru 
istoricul de mâine, curios de a căuta „litigiuri în funcție de moravuri 
literare ultra-democratice", şi... „altele"! 

Acest director n-a umblat să-şi asigure îngăduința şi recunoştinţa d- 
tale. El nu avea nevoie de apărarea d-tale şi nici de a altora. El nu 
umbla cu dulcegării. El n-a simţit niciodată trebuința de a se masca, 
de a se ascunde sub un alt nume decât acel pe care îl poartă. Nu-i era 
ruşine să păstreze neschimbat numele său de Rosenthal şi nici pe acel 
de Iacob. Crede-mă, asta e foarte important. Pentru că el nu e dintre 
acei cari n-ar putea spune cu fală că nu sunt nici evrei, nici creştini... 
din cauză că ei vor să pară în acelaşi timp şi evrei şi creştini. 

Mi se cunosc sentimentele față de evreii de la noi şi față de poporul 
evreu în genere. 


Am anunțat că prepar un roman cu chipuri de evrei, în majoritate de 
la noi, -Familia Perlmutter, -şi încă de anul trecut încredințasem 
amicului meu Rosenthal capitolul Estera Perlmutter, care urma să fie 
publicat în foiletonul Adevărului. 

L-am retras însă la plecarea sa, şi am refuzat să mai dau romanul 
„nouei direcțiuni", chiar când acesta mi-l cerea la Masevaux. 

De ce am „procedat" aşa de „bizar"? Fiindcă în acest roman 
intenționez să arăt fraților mei că nu trebuie să se ferească de evreul 
pe care îl cheamă Burăh sau Moritz, sau lacob, -dar să se ferească de 
evreii cari devin Costică, Traian sau Aristid. 

Cunoaşteţi ceva mai abject, mai oribil, decât un ovreiaş care se 
prezintă... Costică? Când îl cheamă Moritz -Moritz pur şi simplu - 
evreul nostru e om cu frica Domnului, e om de ispravă, e om de 
cuvânt, poate fi un Herman Binder al meu, nu face nici un rău 
evreilor, şi nici creştinii n-au să se plângă de dânsul. Dar când fiul lui, 
în loc să rămâie Aizic sau Avram, îşi transcrie evreismul pe un nume 
creştin, -aşa cum şi-ar transcrie falimentul pe numele nevestii, şi 
devine, de pildă, Aristid, atunci primejdia e mare, e mare de tot. E 
primejdie şi pentru evrei, şi pentru creştini: şi unii şi alţii trebuie să se 
ferească atunci de dânsul. Atunci el s-ar închina la toți zeii, şi i-ar 
vinde pe toți: se strecoară în ajun în casa marelui rabin, chit că a 
doua zi să îngenunche în fața preotului catolic ori protestant. Atunci 
el vrea să fie de toate: zaraf şi mecena, poet şi negustor, liberal şi 
țărănist: -şi de fapt nu e nimic. Atunci el devine -cum l-a calificat un 
vajnic fruntaş al neaoşismului integral: „Un rău fiu, un rău soț, un 
tău tată, un rău om de afaceri, un rău om politic, un rău evreu şi un 
rău... român". 

Aceasta va fi teza romanului meu, Familia Perlmutter. 

Voi descrie în acel roman figurile luminoase şi nenorocite ale bunilor 
mei Binderi. Fireşte! Dar, voi zugrăvi şi figurile acelora de pe urma 
cărora se trage toată hula pe capul sărmanului popor evreiesc, de pe 
urma cărora suferă amarnic Binderii mei şi sunt întruna surghiuniți. 
Voi dovedi că „pieirea ta Israele" nu prin Israil, ci prin Costică şi 
Aristid! 

x k*k 

Şi acum, încheind, mă întreb: 

D. Rebreanu, care n-a explicat nici subita schimbare de opinii a 
eminenților critici şi redactori ai Adevărului, nici „bizara" mea 
nerecunoştința față de Adevărul, d. Rebreanu va binevoi să ne explice 
oare, măcar schimbarea atitudinei domniei sale față de Adevărul? 

şi mă mai întreb: pe cine a vrut d. Rebreanu să acuze şi pe cine să 
apere? 

Vrut-a să mă acuze pe mine? De care lucru? Că scriu „cărți pseudo- 
franceze"? Dar, ce: cu d. Rebreanu am să discut eu sintaxa limbii 
franceze? Cu asta s-au însărcinat criticii Franței, şi aceştia şi-au spus 
cuvântul. Cu d-nii Rebreni ai României eu aş putea să nu discut nici 
cărțile mele româneşti, atunci când, în loc de a rămâne autorii oneşti 
ai unor romane de valoare, dar neremuneratorii, ca Ion, ei se tocmesc 
surugii ai literelor „ultra-bancare". şi mai ales, atunci când, la fel cu 


criticii şi redactorii descrişi de d-sa, Rebrenii aceştia fac şi ei sluj şi îşi 
modifică „piesele" de îndată ce li se cere. 

Sau poate vrut-a directorul Mişcării literare să acuze pe d. Rosenthal? 
De ce anume? Că, deşi „nu fără cusururi". Adevărul său era „totuşi, 
relativ mai accesibil preocupărilor pur culturale, în comparație cu 
celelalte gazete româneşti"? 

Sau poate o fi voit d. Rebreanu să apere pe acei cari, lipsiţi de curaj şi 
de inițiativă, cască turtiți în biuroul d-lui Rosenthal, şi -vorba d-lui 
Mille -„fac în pantaloni" la prima amenințare? 

Dacă aceasta i-a fost intenţia, şi dacă aşa ştie d-sa să-şi arate 
„recunoştința", apoi i-a servit aşa de bine, că n-o să se mai 
întâlnească niciodată cu foiletonul Adevărului, atunci când va avea de 
plasat vreun nou roman de ocazie. 

După cum se vede, nu prea se poate desluşi cam ce ar fi urmărind d. 
Rebreanu prin articolul din Mişcarea literară. Morală: să te fereşti de a 
mai călca pe brâul desfăcut al unui „atârnățean" de la Brăila, că dai în 
brânci şi ți se văd „moravurile literare ultra-democratice", şi... „altele”. 
Masevaux-Alsacia. Mai 1925 


